CELEX: 62015TN0591
Language: da
Date: 2015-10-13 00:00:00
Title: Sag T-591/15: Sag anlagt den 13. oktober 2015 — Transavia Airlines mod Kommissionen

30.11.2015   
            
            
               DA
            
            
               Den Europæiske Unions Tidende
            
            
               C 398/74
            
         Sag anlagt den 13. oktober 2015 — Transavia Airlines mod Kommissionen
   (Sag T-591/15)
   (2015/C 398/87)
   Processprog: nederlandsk
   
      Parter
   
   
      Sagsøger: Transavia Airlines (Shiphol, Nederlandene) (ved advokaterne R. Elkerbout og M.R. Baneke)
   
      Sagsøgte: Europa-Kommissionen
   
      Sagsøgerens påstande
   
   
               —
            
            
               Artikel 1, stk. 3, og (for så vidt som de vedrører artikel 1, stk. 3) artikel 3-5 i Europa-Kommissionens afgørelse annulleres.
            
         
               —
            
            
               Europa-Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Sagsøgeren har nedlagt påstand om delvis annullation af Kommissionens afgørelse (EU) 2015/1227 af 23. juli 2014 om statsstøtte SA.22614 (C 53/07) iværksat af Frankrig til fordel for chambre de commerce et d'industrie i Pau-Béarn, Ryanair, Airport Marketing Services og Transavia (meddelt under nummer C(2014) 5085) (EUT L 201, s. 109).
   Til støtte for søgsmålet har sagsøgeren fremsat seks anbringender.
   
               1.
            
            
               Første anbringende om tilsidesættelse af princippet om god forvaltningsskik fastsat i artikel 41 i Den Europæiske Unions charter om grundlæggende rettigheder og af princippet om retten til forsvar.
               
                           —
                        
                        
                           Sagsøgeren har ikke fået mulighed for at fremsætte sine bemærkninger inden vedtagelsen af den anfægtede afgørelse.
                        
                     
                           —
                        
                        
                           Kommissionen burde ikke have givet afslag på den anmodning om aktindsigt i visse dokumenter, som sagsøgeren fremsatte den 25. august 2015.
                        
                     
         
               2.
            
            
               Andet anbringende om tilsidesættelse af artikel 107, stk. 1, TEUF, idet den angivelige statsstøtte med urette er blevet tilregnet den franske stat.
               
                           —
                        
                        
                           Kommissionen har med urette anset »chambre de commerce et d’industrie de Pau-Béarn« for et offentligt organ.
                        
                     
                           —
                        
                        
                           Kommissionen har modsagt sig selv i forbindelse med sin bedømmelse af karakteren af »chambre de commerce et d’industrie de Pau-Béarn«.
                        
                     
         
               3.
            
            
               Tredje anbringende om tilsidesættelse af artikel 107, stk. 1, TEUF, idet kriteriet om markedsøkonomisk aktører er blevet anvendt ukorrekt.
               
                           —
                        
                        
                           Kommissionen har ikke i tilstrækkelig grad begrundet, hvorfor den har anvendt kriteriet om rentabilitet i stedet for at foretage en sammenligning med markedsprisen.
                        
                     
                           —
                        
                        
                           Kommissionen har anvendt kriteriet om rentabilitet ukorrekt, idet den ikke har taget hensyn til årsagerne til, at lufthavnen i Pau indgik aftalen med sagsøgeren, har anlagt et for kort tidsperspektiv og ikke klart har angivet, hvilke indtægter og fordele for lufthavnen i Pau den har taget hensyn til.
                        
                     
         
               4.
            
            
               Fjerde anbringende om tilsidesættelse af artikel 107, stk. 1, TEUF, idet den angivelige økonomiske fordel med urette er blevet anset for selektiv.
            
         
               5.
            
            
               Femte anbringende om tilsidesættelse af artikel 107, stk. 1, TEUF, idet det ikke er blevet undersøgt, om de angivelige økonomiske fordele reelt har haft negative virkninger for konkurrencen.
            
         
               6.
            
            
               Sjette anbringende om tilsidesættelse af artikel 107, stk. 1, TEUF og artikel 108, stk. 2, TEUF, idet Kommissionen har anlagt et ukorrekt skøn og begået en retlig fejl, da den fastslog, at støtten til sagsøgeren svarede til de samlede tab for lufthavnen i Pau i perioden fra 2006 til 2009, selv om den egentligt burde have undersøgt, hvilken fordel sagsøgeren reelt opnåede.